ଜୁଲାଇ ୨୫ରେ OJEE ! - Prameya News7\nଜୁଲାଇ ୨୫ରେ OJEE !\n31/05/2020 at 3:17 PM\nଭୁବନେଶ୍ୱର ୩୧।୦୫ଃ ଓଡ଼ିଶା ଯୁଗ୍ମ ପ୍ରବେଶିକା ପରୀକ୍ଷା (ଓଜେଇଇ) ଏବଂ ସ୍ୱତନ୍ତ୍ର ଓଜେଇଇ ଜୁଲାଇ ଚତୁର୍ଥ ସପ୍ତାହରେ ଅନୁଷ୍ଠିତ ହେବ । ଜୁଲାଇ ୨୫ରେ ହେବାର ସମ୍ଭାବନା ରହିଛି ବୋଲି ବରିଷ୍ଠ ଅଧିକାରୀ ସୂଚନା ଦେଇଛନ୍ତି । ହେଲେ ଏ ବାବଦରେ ଚୂଡ଼ାନ୍ତ ନିଷ୍ପତ୍ତି ବିଧିବଦ୍ଧ ବିଜ୍ଞପ୍ତି ଭାବେ ପ୍ରକାଶିତ ହେବ । ଅପରପକ୍ଷେ ବିଟେକ୍ ପଢ଼ିବା ପାଇଁ ସ୍ୱତନ୍ତ୍ର ଓଜେଇଇ ଦେବାକୁ ଚାହୁଁଥିବା ଛାତ୍ରଛାତ୍ରୀମାନେ ଜୁନ୍ ୧୫ ତାରିଖ ପର୍ଯ୍ୟନ୍ତ ଅନଲାଇନ୍ରେ ଆବେଦନ କରିପାରିବେ । ଜୁନ୍ ୨୦ ତାରିଖ ପର୍ଯ୍ୟନ୍ତ ଅନ୍ଲାଇନ୍ରେ ଫି' ମଧ୍ୟ ଦାଖଲ କରିପାରିବେ ବୋଲି ଓଜେଇଇ ଅଧ୍ୟକ୍ଷ ପ୍ରଫେସର ସୁଦିପ୍ କୁମାର ଚାନ୍ଦ ସୂଚନା ଦେଇଛନ୍ତି ।\nବିଜ୍ଞପ୍ତିରେ ପ୍ରଫେସର ଚାନ୍ଦ କହିଛନ୍ତି, କରୋନା ସଂକ୍ରମଣକୁ ରୋକିବା ପାଇଁ ଚତୁର୍ଥ ପର୍ଯ୍ୟାୟ ଲକ୍ ଡାଉନ୍ ଘୋଷଣା ହେବା ପରେ ଓଜେଇଇ ପକ୍ଷରୁ ମଧ୍ୟ ଅନଲାଇନ୍ ଆବେଦନର ଶେଷ ଦିବସକୁ ଘୁଞ୍ଚାଇ ଦିଆଯାଇଛି । ବିଟେକ୍ ଆଶାୟୀ ଛାତ୍ରଛାତ୍ରୀମାନେ ଅନଲାଇନରେ ଜୁନ୍ ୧୫ ପର୍ଯ୍ୟନ୍ତ ଆବେଦନ କରିପାରିବେ । ହେଲେ ଅନ୍ୟ ସମସ୍ତ କୋର୍ସ ପାଇଁ ଜୁନ୍ ୭ ତାରିଖ ପର୍ଯ୍ୟନ୍ତ ଆବେଦନ କରିହେବ । ଏପରିକି ଏ ବାବଦରେ ଜୁନ୍ ୧୦ ତାରିଖ ପର୍ଯ୍ୟନ୍ତ ଅନଲାଇନ୍ରେ ଫି' ଦାଖଲ କରିହେବ ବୋଲି ପ୍ରଫେସର ଚାନ୍ଦ କହିଛନ୍ତି । ପରୀକ୍ଷା ସୂଚୀ ଓ ଆଡମିଟ୍ କାର୍ଡ଼ ଡାଉନଲୋଡ୍ ବାବଦରେ ମେ ୩୧ ତାରିଖ କରୋନା ପରିସ୍ଥିତିର ସମୀକ୍ଷା କରିବା ପରେ ଜାରି କରାଯିବ ବୋଲି ସେ ସୂଚନା ଦେଇଛନ୍ତି ।
